Liga Națională de baschet feminin continuă vineri cu meciurile din play-off în care "U" Cluj-Napoca întâlnește de la ora 13, în Sala Sporturilor "Horia Demian" pe CSM Târgu Mureș. Partida face parte din grupa pentru locurile 5-8 și este prima din seria care se joacă după sistemul cel mai bun din trei partide.
Mureșencele au încheiat pe ultimul loc sezonul regular în care au reușit o singură victorie dar echipa clujeană e decisă să trateze această confruntare cu atenție maximă pentru a evita eventualele surprize și pentru a se asigura că pot încheia seria în minim de meciuri.
Înaintea acestei partide, antrenorul Ioannis Koukos a declarat pentru u-cluj.ro: "Ne așteaptă un joc interesant cu CSM Târgu Mureș în condițiile în care, din păcate, accidentările din această ultimă săptămână nu ne-au permis să ne antrenăm la capacitate maximă. Cu toate acestea cred că la ora primului joc echipa va fi gata de luptă și cu o victorie pe teren propriu vom face primul pas pentru a câștiga această serie."
Întâlnirea dintre "U" Cluj-Napoca și CSM Târgu Mureș va începe vineri la ora 13, în Sala Sporturilor "Horia Demian" și va putea fi urmărită în direct și pe canalul de Youtube "FRB TV".